CELEX: 32021R0619
Language: el
Date: 2021-04-15 00:00:00
Title: Εκτελεστικός κανονισμός (ΕΕ) 2021/619 της Επιτροπής της 15ης Απριλίου 2021 για την τροποποίηση των εκτελεστικών κανονισμών (ΕΕ) 2020/2235, (ΕΕ) 2020/2236 και (ΕΕ) 2021/403 όσον αφορά τις μεταβατικές διατάξεις για τη χρήση πιστοποιητικών υγείας των ζώων, επίσημων πιστοποιητικών και πιστοποιητικών υγείας των ζώων/επίσημων πιστοποιητικών (Κείμενο που παρουσιάζει ενδιαφέρον για τον ΕΟΧ)

16.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 131/72
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/619 ΤΗΣ ΕΠΙΤΡΟΠΗΣ
         της 15ης Απριλίου 2021
         για την τροποποίηση των εκτελεστικών κανονισμών (ΕΕ) 2020/2235, (ΕΕ) 2020/2236 και (ΕΕ) 2021/403 όσον αφορά τις μεταβατικές διατάξεις για τη χρήση πιστοποιητικών υγείας των ζώων, επίσημων πιστοποιητικών και πιστοποιητικών υγείας των ζώων/επίσημων πιστοποιητικών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 146 παράγραφος 2, το άρθρο 156 παράγραφος 2 πρώτο εδάφιο στοιχείο α), το άρθρο 162 παράγραφος 5, το άρθρο 168 παράγραφος 4, το άρθρο 213 παράγραφος 2, το άρθρο 224 παράγραφος 4, το άρθρο 238 παράγραφος 3 και το άρθρο 239 παράγραφος 3,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (2), και ιδίως το άρθρο 90, το άρθρο 126 παράγραφος 3 και το άρθρο 134 πρώτο εδάφιο στοιχείο στ),
         Εκτιμώντας τα ακόλουθα:
         
                     (1)
                  
                  
                     Οι εκτελεστικοί κανονισμοί της Επιτροπής (ΕΕ) 2020/2235 (3), (ΕΕ) 2020/2236 (4) και (ΕΕ) 2021/403 (5) καθορίζουν υποδείγματα πιστοποιητικών υγείας των ζώων, επίσημων πιστοποιητικών και πιστοποιητικών υγείας των ζώων/επίσημων πιστοποιητικών που πρέπει να συνοδεύουν τα φορτία ζώων και αγαθών κατά τις ενδοενωσιακές μετακινήσεις και κατά την είσοδο στην Ένωση.
                  
               
                     (2)
                  
                  
                     Για να διευκολυνθεί η μετάβαση στη χρήση των νέων πιστοποιητικών υγείας των ζώων και των πιστοποιητικών υγείας των ζώων/επίσημων πιστοποιητικών για τις μετακινήσεις φορτίων εντός της Ένωσης και μεταξύ κρατών μελών και να καταστεί δυνατή η κατάλληλη κατάρτιση των υπευθύνων επιχειρήσεων και του προσωπικού των αρμόδιων αρχών σε όλα τα κράτη μέλη, χρειάζεται να καθοριστεί μεταβατική περίοδος κατά τη διάρκεια της οποίας οι αρμόδιες αρχές των κρατών μελών θα πρέπει να έχουν τη δυνατότητα να χρησιμοποιούν πιστοποιητικά που έχουν εκδοθεί σύμφωνα με τη νομοθεσία που ίσχυε πριν από την ημερομηνία εφαρμογής των εκτελεστικών κανονισμών (ΕΕ) 2020/2235, (ΕΕ) 2020/2236 και (ΕΕ) 2021/403.
                  
               
                     (3)
                  
                  
                     Ο εκτελεστικός κανονισμός (ΕΕ) 2020/2235 προβλέπει μεταβατική περίοδο για την είσοδο, στην Ένωση, φορτίων προϊόντων ζωικής προέλευσης, σύνθετων προϊόντων, φύτρων που προορίζονται για ανθρώπινη κατανάλωση και σπόρων που προορίζονται για την παραγωγή φύτρων για ανθρώπινη κατανάλωση, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στον κανονισμό (ΕΕ) αριθ. 28/2012 της Επιτροπής (6) και στον εκτελεστικό κανονισμό (ΕΕ) 2019/628 της Επιτροπής (7). Θα πρέπει συνεπώς, για λόγους ασφάλειας δικαίου, να διευκρινιστεί η διάρκεια της μεταβατικής περιόδου για τη χρήση τέτοιων πιστοποιητικών.
                  
               
                     (4)
                  
                  
                     Ο εκτελεστικός κανονισμός (ΕΕ) 2020/2235 καταργεί τον κανονισμό (ΕΚ) αριθ. 599/2004 της Επιτροπής (8) με ισχύ από τις 21 Απριλίου 2021. Ο εν λόγω κανονισμός καθορίζει το εναρμονισμένο υπόδειγμα πιστοποιητικών για τις ενδοενωσιακές μετακινήσεις φορτίων ζώων και αγαθών. Επιπλέον, ο εν λόγω κανονισμός προβλέπει τη συμβατότητα του εναρμονισμένου υποδείγματος πιστοποιητικών με το σύστημα ελέγχου και πραγματογνωμοσύνης στις συναλλαγές (TRACES) και διευκολύνει το σύστημα πιστοποίησης και κοινοποίησης των ενδοενωσιακών μετακινήσεων των εν λόγω φορτίων. Για να επιτραπεί η συνέχιση της χρήσης, στο TRACES, πιστοποιητικών που έχουν εκδοθεί σύμφωνα με τη νομοθεσία που ίσχυε πριν από τις 21 Απριλίου 2021, η ημερομηνία κατάργησης του εν λόγω κανονισμού θα πρέπει να τροποποιηθεί ενόψει της λήξης των μεταβατικών περιόδων των εκτελεστικών κανονισμών (ΕΕ) 2020/2236 και (ΕΕ) 2021/403, όπως τροποποιούνται με τον παρόντα κανονισμό.
                  
               
                     (5)
                  
                  
                     Ο εκτελεστικός κανονισμός (ΕΕ) 2020/2236 προβλέπει μεταβατική περίοδο για την είσοδο, στην Ένωση, φορτίων υδρόβιων ζώων και προϊόντων ζωικής προέλευσης από υδρόβια ζώα, τα οποία συνοδεύονται από κατάλληλο πιστοποιητικό υγείας των ζώων που έχει εκδοθεί σύμφωνα με τον κανονισμό (ΕΚ) αριθ. 1251/2008 της Επιτροπής (9). Θα πρέπει συνεπώς, για λόγους ασφάλειας δικαίου, να διευκρινιστεί η διάρκεια της μεταβατικής περιόδου για τη χρήση τέτοιων πιστοποιητικών.
                  
               
                     (6)
                  
                  
                     Προκειμένου να διευκολυνθούν οι αναγκαίες ρυθμίσεις από τις αρμόδιες αρχές για τη διασφάλιση της συμμόρφωσης με τον εκτελεστικό κανονισμό (ΕΕ) 2020/2236 όσον αφορά τις ενδοενωσιακές μετακινήσεις φορτίων υδρόβιων ζώων και προϊόντων ζωικής προέλευσης από υδρόβια ζώα, θα πρέπει να θεσπιστεί μεταβατική περίοδος κατά τη διάρκεια της οποίας τα φορτία μπορούν να συνοδεύονται από κατάλληλο πιστοποιητικό υγείας των ζώων που έχει εκδοθεί σύμφωνα με τον κανονισμό (ΕΚ) αριθ. 1251/2008.
                  
               
                     (7)
                  
                  
                     Ο εκτελεστικός κανονισμός (ΕΕ) 2021/403 προβλέπει μεταβατική περίοδο για την είσοδο, στην Ένωση, φορτίων χερσαίων ζώων και ζωικού αναπαραγωγικού υλικού τέτοιων ζώων, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στους κανονισμούς της Επιτροπής (ΕΚ) αριθ. 798/2008 (10) και (ΕΕ) αριθ. 206/2010 (11), στους εκτελεστικούς κανονισμούς της Επιτροπής (ΕΕ) αριθ. 139/2013 (12) και (ΕΕ) 2018/659 (13), στις αποφάσεις της Επιτροπής 2006/168/ΕΚ (14) και 2010/472/ΕΕ (15), και σύμφωνα με τις εκτελεστικές αποφάσεις της Επιτροπής 2011/630/ΕΕ (16), 2012/137/ΕΕ (17) και (ΕΕ) 2019/294 (18). Θα πρέπει συνεπώς, για λόγους ασφάλειας δικαίου, να διευκρινιστεί η διάρκεια της μεταβατικής περιόδου για τη χρήση τέτοιων πιστοποιητικών.
                  
               
                     (8)
                  
                  
                     Προκειμένου να διευκολυνθούν οι αναγκαίες ρυθμίσεις των αρμόδιων αρχών με σκοπό την εξασφάλιση της συμμόρφωσης με τον εκτελεστικό κανονισμό (ΕΕ) 2021/403 για τις μετακινήσεις, μεταξύ κρατών μελών, φορτίων χερσαίων ζώων και ζωικού αναπαραγωγικού υλικού αυτών, θα πρέπει να καθοριστεί μεταβατική περίοδος κατά την οποία τα φορτία θα επιτρέπεται να συνοδεύονται από κατάλληλο πιστοποιητικό που έχει εκδοθεί σύμφωνα με τις οδηγίες του Συμβουλίου 64/432/ΕΟΚ (19), 88/407/ΕΟΚ (20), 89/556/ΕΟΚ (21), 90/429/ΕΟΚ (22), 91/68/ΕΟΚ (23), 92/65/ΕΟΚ (24), 2009/156/ΕΚ (25) και 2009/158/ΕΚ (26), καθώς και σύμφωνα με την απόφαση 2010/470/ΕΕ της Επιτροπής (27).
                  
               
                     (9)
                  
                  
                     Δεδομένου ότι οι εκτελεστικοί κανονισμοί (ΕΕ) 2020/2235, (ΕΕ) 2020/2236 και (ΕΕ) 2021/403 αρχίζουν να εφαρμόζονται από τις 21 Απριλίου 2021, ο παρών κανονισμός θα πρέπει επίσης να αρχίσει να εφαρμόζεται από την ίδια ημερομηνία.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2020/2235
            Το άρθρο 35 του εκτελεστικού κανονισμού (ΕΕ) 2020/2235 αντικαθίσταται από το ακόλουθο κείμενο:
            
               
                  «Άρθρο 35
                  Μεταβατικές διατάξεις
                  
                     1.   Τα φορτία προϊόντων ζωικής προέλευσης, σύνθετων προϊόντων, φύτρων που προορίζονται για ανθρώπινη κατανάλωση και σπόρων που προορίζονται για την παραγωγή φύτρων για ανθρώπινη κατανάλωση, τα οποία συνοδεύονται από το κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στον κανονισμό (ΕΕ) αριθ. 28/2012 και στον εκτελεστικό κανονισμό (ΕΕ) 2019/628, γίνονται αποδεκτά για είσοδο στην Ένωση έως τις 20 Οκτωβρίου 2021, υπό την προϋπόθεση ότι το πιστοποιητικό υπογράφεται από πρόσωπο αρμόδιο να το υπογράψει σύμφωνα με τον εν λόγω κανονισμό και τον εν λόγω εκτελεστικό κανονισμό πριν από τις 21 Αυγούστου 2021.
                  
                  
                     2.   Το εναρμονισμένο υπόδειγμα πιστοποιητικών για ενδοενωσιακές μετακινήσεις, που καθορίζεται στον κανονισμό (ΕΚ) αριθ. 599/2004, γίνεται δεκτό για μετακινήσεις εντός της Ένωσης έως τις 17 Οκτωβρίου 2021.
                  
                  
                     3.   Οι παραπομπές σε διατάξεις καταργημένων πράξεων στα πιστοποιητικά και στο παράρτημα του κανονισμού (ΕΚ) αριθ. 599/2004 νοούνται ως παραπομπές στις αντίστοιχες διατάξεις αντικατάστασης και διαβάζονται σύμφωνα με τους πίνακες αντιστοιχίας, κατά περίπτωση.».
                  
               
            
         
         
            Άρθρο 2
            Τροποποίηση του εκτελεστικού κανονισμού (ΕΕ) 2020/2236
            Το άρθρο 10 του εκτελεστικού κανονισμού (ΕΕ) 2020/2236 αντικαθίσταται από το ακόλουθο κείμενο:
            
               
                  «Άρθρο 10
                  Μεταβατικές διατάξεις
                  
                     1.   Τα φορτία υδρόβιων ζώων και προϊόντων ζωικής προέλευσης από υδρόβια ζώα, τα οποία συνοδεύονται από κατάλληλο πιστοποιητικό υγείας των ζώων που έχει εκδοθεί σύμφωνα με το υπόδειγμα που καθορίζεται στον κανονισμό (ΕΚ) αριθ. 1251/2008, γίνονται δεκτά για είσοδο στην Ένωση έως τις 20 Οκτωβρίου 2021 υπό την προϋπόθεση ότι το πιστοποιητικό υγείας των ζώων έχει υπογραφεί από επίσημο/-η επιθεωρητή/επιθεωρήτρια πριν από τις 21 Αυγούστου 2021.
                  
                  
                     2.   Τα φορτία υδρόβιων ζώων και προϊόντων ζωικής προέλευσης από υδρόβια ζώα, τα οποία συνοδεύονται από κατάλληλο πιστοποιητικό υγείας των ζώων που έχει εκδοθεί σύμφωνα με το υπόδειγμα που καθορίζεται στον κανονισμό (ΕΚ) αριθ. 1251/2008, γίνονται δεκτά για μετακινήσεις εντός της Ένωσης έως τις 17 Οκτωβρίου 2021.
                  
                  
                     3.   Οι παραπομπές σε διατάξεις καταργημένων πράξεων στα πιστοποιητικά νοούνται ως παραπομπές στις αντίστοιχες διατάξεις αντικατάστασης και διαβάζονται σύμφωνα με τους πίνακες αντιστοιχίας, κατά περίπτωση.».
                  
               
            
         
         
            Άρθρο 3
            Τροποποίηση του εκτελεστικού κανονισμού (ΕΕ) 2021/403
            Το άρθρο 27 του εκτελεστικού κανονισμού (ΕΕ) 2021/403 αντικαθίσταται από το ακόλουθο κείμενο:
            
               
                  «Άρθρο 27
                  Μεταβατικές διατάξεις
                  
                     1.   Τα φορτία χερσαίων ζώων και ζωικού αναπαραγωγικού υλικού τέτοιων ζώων, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στους κανονισμούς (ΕΚ) αριθ. 798/2008 και (ΕΕ) αριθ. 206/2010, τους εκτελεστικούς κανονισμούς (ΕΕ) αριθ. 139/2013 και (ΕΕ) 2018/659, τις αποφάσεις 2006/168/ΕΚ και 2010/472/ΕΕ, και σύμφωνα με τις εκτελεστικές αποφάσεις 2011/630/ΕΕ, 2012/137/ΕΕ και (ΕΕ) 2019/294, γίνονται δεκτά για είσοδο στην Ένωση έως τις 20 Οκτωβρίου 2021 υπό την προϋπόθεση ότι το πιστοποιητικό υπογράφεται από πρόσωπο αρμόδιο να το υπογράψει σύμφωνα με τους εν λόγω κανονισμούς, εκτελεστικούς κανονισμούς, αποφάσεις και εκτελεστικές αποφάσεις πριν από τις 21 Αυγούστου 2021.
                  
                  
                     2.   Τα φορτία ορισμένων κατηγοριών οπληφόρων, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στις οδηγίες του Συμβουλίου 64/432/ΕΟΚ (*1), 91/68/ΕΟΚ (*2), 92/65/ΕΟΚ και 2009/156/ΕΚ (*3), γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     3.   Τα φορτία ορισμένων κατηγοριών πτηνών και ζωικού αναπαραγωγικού υλικού αυτών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με το υπόδειγμα που καθορίζεται στην οδηγία 2009/158/ΕΚ του Συμβουλίου (*4), γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     4.   Τα φορτία ορισμένων τύπων ζωικού αναπαραγωγικού υλικού βοοειδών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στις οδηγίες 88/407/ΕΟΚ και 89/556/ΕΟΚ, γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     5.   Τα φορτία ορισμένων τύπων ζωικού αναπαραγωγικού υλικού προβατοειδών και αιγοειδών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με το υπόδειγμα που καθορίζεται στην απόφαση 2010/470/ΕΕ, γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     6.   Τα φορτία ορισμένων τύπων ζωικού αναπαραγωγικού υλικού χοιροειδών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με τα υποδείγματα που καθορίζονται στην οδηγία 90/429/ΕΟΚ και στην απόφαση 2010/470/ΕΕ, γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     7.   Τα φορτία ορισμένων τύπων ζωικού αναπαραγωγικού υλικού ιπποειδών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με το υπόδειγμα που καθορίζεται στην απόφαση 2010/470/ΕΕ, γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     8.   Τα φορτία ορισμένων κατηγοριών μελισσών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με το υπόδειγμα που καθορίζεται στην οδηγία 92/65/ΕΟΚ, γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     9.   Τα φορτία ορισμένων κατηγοριών χερσαίων ζώων και ορισμένων τύπων ζωικού αναπαραγωγικού υλικού αυτών, τα οποία συνοδεύονται από κατάλληλο πιστοποιητικό που έχει εκδοθεί σύμφωνα με το υπόδειγμα που καθορίζεται στην οδηγία 92/65/ΕΟΚ, γίνονται δεκτά για μετακινήσεις μεταξύ κρατών μελών έως τις 17 Οκτωβρίου 2021.
                  
                  
                     10.   Οι παραπομπές σε διατάξεις καταργημένων πράξεων στα πιστοποιητικά νοούνται ως παραπομπές στις αντίστοιχες διατάξεις αντικατάστασης και διαβάζονται σύμφωνα με τους πίνακες αντιστοιχίας, κατά περίπτωση.
                  
               
            
         
         
            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 21η Απριλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  ΕΕ L 95 της 7.4.2017, σ. 1.
         
            (3)  Εκτελεστικός κανονισμός (ΕΕ) 2020/2235 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων/επίσημων πιστοποιητικών για την είσοδο στην Ένωση και για τις ενδοενωσιακές μετακινήσεις φορτίων ορισμένων κατηγοριών ζώων και αγαθών και σχετικά με την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 599/2004, των εκτελεστικών κανονισμών (ΕΕ) αριθ. 636/2014 και (ΕΕ) 2019/628, της οδηγίας 98/68/ΕΚ και των αποφάσεων 2000/572/ΕΚ, 2003/779/ΕΚ και 2007/240/ΕΚ (ΕΕ L 442 της 30.12.2020, σ. 1).
         
            (4)  Εκτελεστικός κανονισμός (ΕΕ) 2020/2236 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων για την είσοδο στην Ένωση και για τις ενδοενωσιακές μετακινήσεις φορτίων υδρόβιων ζώων και ορισμένων προϊόντων ζωικής προέλευσης από υδρόβια ζώα και την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 1251/2008 (ΕΕ L 442 της 30.12.2020, σ. 410).
         
            (5)  Εκτελεστικός κανονισμός (ΕΕ) 2021/403 της Επιτροπής, της 24ης Μαρτίου 2021, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων και τα υποδείγματα πιστοποιητικών υγείας των ζώων/επίσημων πιστοποιητικών για την είσοδο στην Ένωση και για τις μετακινήσεις, μεταξύ κρατών μελών, φορτίων ορισμένων κατηγοριών χερσαίων ζώων και ζωικού αναπαραγωγικού υλικού τέτοιων ζώων και την επίσημη πιστοποίηση με τέτοια πιστοποιητικά, και για την κατάργηση της απόφασης 2010/470/ΕΕ (ΕΕ L 113 της 31.3.2021, σ. 1).
         
            (6)  Κανονισμός (ΕΕ) αριθ. 28/2012 της Επιτροπής, της 11ης Ιανουαρίου 2012, για τον καθορισμό απαιτήσεων για την πιστοποίηση των εισαγωγών στην Ένωση και τη διαμετακόμιση μέσω της Ένωσης ορισμένων σύνθετων προϊόντων και την τροποποίηση της απόφασης 2007/275/ΕΚ και του κανονισμού (ΕΚ) αριθ. 1162/2009 (ΕΕ L 12 της 14.1.2012, σ. 1).
         
            (7)  Εκτελεστικός κανονισμός (ΕΕ) 2019/628 της Επιτροπής, της 8ης Απριλίου 2019, για τον καθορισμό υποδειγμάτων επίσημων πιστοποιητικών που αφορούν ορισμένα ζώα και αγαθά και για την τροποποίηση του κανονισμού (ΕΚ) αριθ. 2074/2005 και του εκτελεστικού κανονισμού (ΕΕ) 2016/759 όσον αφορά τα εν λόγω υποδείγματα πιστοποιητικών (ΕΕ L 131 της 17.5.2019, σ. 101).
         
            (8)  Κανονισμός (ΕΚ) αριθ. 599/2004 της Επιτροπής, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (ΕΕ L 94 της 31.3.2004, σ. 44).
         
            (9)  Κανονισμός (ΕΚ) αριθ. 1251/2008 της Επιτροπής, της 12ης Δεκεμβρίου 2008, για την εφαρμογή της οδηγίας 2006/88/ΕΚ του Συμβουλίου όσον αφορά τους όρους και τις απαιτήσεις πιστοποίησης για τη διάθεση στην αγορά και την εισαγωγή ζώων υδατοκαλλιέργειας και προϊόντων τους στην Κοινότητα, καθώς και για την κατάρτιση καταλόγου ειδών-φορέων (ΕΕ L 337 της 16.12.2008, σ. 41).
         
            (10)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).
         
            (11)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).
         
            (12)  Εκτελεστικός κανονισμός (ΕΕ) αριθ. 139/2013 της Επιτροπής, της 7ης Ιανουαρίου 2013, για τον καθορισμό των υγειονομικών όρων για εισαγωγές ορισμένων πτηνών στην Ένωση και των συνθηκών της περιόδου απομόνωσης (καραντίνας) (ΕΕ L 47 της 20.2.2013, σ. 1).
         
            (13)  Εκτελεστικός κανονισμός (ΕΕ) 2018/659 της Επιτροπής, της 12ης Απριλίου 2018, σχετικά με τους όρους για την είσοδο ζώντων ιπποειδών και σπέρματος, ωαρίων και εμβρύων ιπποειδών στην Ένωση (ΕΕ L 110 της 30.4.2018, σ. 1).
         
            (14)  Απόφαση 2006/168/ΕΚ της Επιτροπής, της 4ης Ιανουαρίου 2006, για τον καθορισμό των υγειονομικών όρων και των απαιτήσεων σχετικά με την έκδοση κτηνιατρικών πιστοποιητικών για τις εισαγωγές εμβρύων βοοειδών στην Κοινότητα και για την κατάργηση της απόφασης 2005/217/ΕΚ (ΕΕ L 57 της 28.2.2006, σ. 19).
         
            (15)  Απόφαση 2010/472/ΕΕ της Επιτροπής, της 26ης Αυγούστου 2010, για τις εισαγωγές στην Ένωση σπέρματος, ωαρίων και εμβρύων αιγοπροβάτων (ΕΕ L 228 της 31.8.2010, σ. 74).
         
            (16)  Εκτελεστική απόφαση 2011/630/ΕΕ της Επιτροπής, της 20ής Σεπτεμβρίου 2011, σχετικά με τις εισαγωγές σπέρματος βοοειδών στην Ένωση (ΕΕ L 247 της 24.9.2011, σ. 32).
         
            (17)  Εκτελεστική απόφαση 2012/137/ΕΕ της Επιτροπής, της 1ης Μαρτίου 2012, σχετικά με τις εισαγωγές σπέρματος χοίρων στην Ένωση (ΕΕ L 64 της 3.3.2012, σ. 29).
         
            (18)  Εκτελεστική απόφαση (ΕΕ) 2019/294 της Επιτροπής, της 18ης Φεβρουαρίου 2019, για τον καθορισμό καταλόγου εδαφών και τρίτων χωρών από τα οποία επιτρέπονται οι εισαγωγές στην Ένωση σκύλων, γατών και ικτίδων, καθώς και για το υπόδειγμα πιστοποιητικού υγείας των ζώων για τις εν λόγω εισαγωγές (ΕΕ L 48 της 20.2.2019, σ. 41).
         
            (19)  Οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (ΕΕ 121 της 29.7.1964, σ. 1977).
         
            (20)  Οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών (ΕΕ L 194 της 22.7.1988, σ. 10).
         
            (21)  Οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικιδίων βοοειδών (ΕΕ L 302 της 19.10.1989, σ. 1).
         
            (22)  Οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (ΕΕ L 224 της 18.8.1990, σ. 62).
         
            (23)  Οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (ΕΕ L 46 της 19.2.1991, σ. 19).
         
            (24)  Οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (ΕΕ L 268 της 14.9.1992, σ. 54).
         
            (25)  Οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (ΕΕ L 192 της 23.7.2010, σ. 1).
         
            (26)  Οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (ΕΕ L 343 της 22.12.2009, σ. 74).
         
            (27)  Απόφαση 2010/470/ΕΕ της Επιτροπής, της 26ης Αυγούστου 2010, για τον καθορισμό υποδειγμάτων υγειονομικών πιστοποιητικών για το εμπόριο εντός της Ένωσης όσον αφορά το σπέρμα, τα ωάρια και τα έμβρυα ιπποειδών και αιγοπροβάτων καθώς και τα ωάρια και τα έμβρυα χοίρων (ΕΕ L 228 της 31.8.2010, σ. 15).